ኮሚቴው ከጠቅላይ ሚኒስትሩ ጋር መከረ
 ጠቅላይ ሚኒስትር ዐቢይ አሕመድ በ2012 ማብቂያ በጃፓን፣ ቶኪዮ ለሚካሄደው ኦሊምፒክ የሚደረጉ ዝግጅቶችን ለማስተባበር ከተቋቋመ ብሔራዊ ኮሚቴ ጋር ተወያይተዋል። ብሔራዊ የኦሊምፒክ ኮሚቴው ለጠቅላይ ሚኒስትር ዐቢይ ዝግጅታቸውን ባብራሩበት ወቅት፣ ዓላማቸው ኢትዮጵያውያን አትሌቶችን ለውድድር መላክ ብቻ ሳይሆን፣ በድል እንዲመለሱም ማገዝ እንደ ሆነ አስታውቀዋል።የኢትዮጵያ ኦሊምፒክ ኮሚቴ ለ2020 ኦሊምፒክ ዝግጅት ለኦሊምፒክ ቡድኑ ገቢ ማሰባሰቢያ ጠቅላይ ሚኒስትር አብይ የሚታደሙበት ቴሌቶን ሊካሄድ አስቧል፡፡ ኦሊምፒክ ኮሚቴ ከትናንት በስቲያ‹‹ከቶኪዮ እስከ ቶኪዮ›› በሚል ርዕስ ለስፖርት ጋዜጠኞች ባዘጋጀው የግንዛቤ ማስጨበጫ የውይይት መድረከ ላይ ፕሬዚዳንቱ ዶክተር አሸብር ወልደጊዮርጊስ በቶኪዮ ኦሊምፒክ ተሳትፎ አመርቂ ውጤት ለማስመዝገብ ዝግጅት እየተደረገ እንደሆነም ገልፀዋል።ዶክተር አሸብር ወልደጊዮርጊስ እንደገለጹት ለቶኪዮ ኦሊምፒክ ቀድሞ ከነበረው በተለየ መልኩ ሰፊ ዝግጅት እየተደረገ ነው። ዝግጅቱን የተሟላ ለማድረግ የተለያዩ ኮሚቴዎችን በማዋቀር የገቢ ማሰባሰብ ስራ እየተሰራም ይገኛል፡፡ በቀድሞው የተወካዮች ምክር ቤት አፈ ጉባኤ አባዱላ ገመዳ የሚመራ የገቢ አሰባሳቢ ኮሚቴ መዋቀሩንና ጠቅላይ ሚኒስትር አብይ አህመድ የሚገኙበት ቴሌቶን እንደሚያዘጋጅም ዶክተር አሸብር ጠቁመዋል።የመንግስት የልማት ድርጅቶችና ባንኮች በኦሊምፒክ ውድድሩ አሻራቸውን ያሳርፋሉ ተብሎ እንደሚጠበቅም የተናገሩት የኮሚቴው ፕሬዚዳንት ባለሀብቶች እያደረጉት ያለውን ድጋፍ አጠናከረው እንዲሚቀጥሉም ተስፋቸውን ገልፀዋል፡፡በቶኪዮ ኦሊምፒክ ለሚያሸንፉ አትሌቶች ከከዚህ ቀደሙ የላቀና ዳጎስ ያለ የማበረታቻ የገንዘብ ሽልማት እንደሚኖር ዶክተር አሸብር ገልጸዋል። ይህንን አገራዊ ተልዕኮ ለማሳካት የመገናኛ ብዙሃን አትሌቶችን ከቅድመ ዝግጅት ጀምሮ በማበረታታት ለሚጠበቀው ድል የበኩላቸውን ሚና እንዲወጡም ጠይቀዋል።በውይይት መድረኩ ከዚህ
ቀደም የኦሊምፒክ ዘገባዎችን
በአካል ተገኝተው የሰሩ
አንጋፋ ጋዜጠኞች ልምዳቸውን
ያካፈሉ ሲሆን ኦሊምፒክ
ኮሚቴው ከመገናኛ ብዙሃን
ጋር ያለውን ግንኙነት
እንዲያሻሽል ጥያቄዎች ተነስተዋል፡፡
በተለይም ከዚህ ቀደም
ኦሊምፒክን ለመዘገብ የሚጓዙ
መገናኛ ብዙሃን ተገቢነት
ላይ በርካታ ጥያቄዎች
የተሰነዘሩ ሲሆን ፕሬዚዳንቱ
ዶክተር አሸብር ከዚህ
በኋላ በተገቢው መንገድ
ከመገናኛ ብዙሃን ጋር
ተቀራርቦ ለመስራትና የነበሩ
ችግሮችን ለመቅረፍ ቃል
ገብተዋል፡፡ አዲስ ዘመን ጥር 17 ቀን 2012 ዓ.ም ቦጋለ አበበ